En dansk gymnasie-elev mener, at der burde være en mindstealder for børn, der bliver omskåret. Han mener, at omskæring af børn er lig med et overgreb.

»Nogle tror, at det, at det kun er relativt få mænd, der offentligt fortæller om deres omskæringsproblemer, betyder, at det store flertal af omskårne mænd er glade for at være omskåret. Men helt ærligt – hvor let tror du lige, det er som mand at stå frem og fortælle om den slags problemer og i øvrigt give sine forældre skylden?«

Det retoriske spørgsmål stiller den 17-årig danske gymnasie-elev Jeremy Wilson i et debatindlæg på Politiken.

Han blev ikke omskåret af religiøse årsager, men derimod kulturelle. Jeremys mor kommer fra Ghana, og hun mente, det var en god idé. Jeremys far havde ikke tænkt over det og accepterede det. Men det har skabt mange problemer for den danske teenager. Uden at gå i detaljer om det, fortæller han, at han har problemer på grund af sin omskæring, og det er han meget ked af.

»Hvad er det for noget at gøre ved sit sunde og raske barn? Det eneste, min mor fik ud af at omskære mig, var at udleve sine egne kulturelle forestillinger om den perfekte tissemand. Men det er da for pokker min krop og mine rettigheder, det burde handle om. Ikke hendes. Jeg begriber ikke, at det i 2015 stadig er fuldt lovligt at omskære sunde og raske drenge.«

Uretfærdighed må stoppes

Han kalder omskæring for et utilladeligt overgreb på børn - både drenge og piger. Det burde være en ting, man selv beslutter at gøre ved sin krop.

»Omskæring uden medicinsk begrundelse er en uoprettelig fysisk krænkelse af børn, der ikke kan forsvare sig. Jeg helmer ikke, før der er blevet indført en rimelig mindstealder – om det så vil tage mig resten af mit liv, før det lykkes. Denne uretfærdighed må stoppes.«

Jeremy erkender, at mange mænd er glade for/ligeglade med, at de blev omskåret som små. Men ifølge ham, så burde man respektere og forsvare de drenge/mænd, der ikke har det sådan. At der er så få mænd, der stiller sig frem med omskæringsproblemer tilegner Jeremy blandt andet, at de ikke ønsker at blive udstillet som klynkehoveder.

Han har nu meldt sig ind i foreningen 'Intact Denmark - Forening mod omskæring af børn'.